**Când te-am văzut**

*Adrian Erbiceanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când te-am văzut urcai pe scări spirale

Ţinându-te cu mâinile-amândouă.

Un vânt sufla-n tangaje triviale

Făcându-mi vechea pestilenţă, nouă.

C-un simţ arid, avid cerşeam să plouă,

Conturul ud - abise sculpturale -

Clipa s-o facă, despicată-n două,

Să-nţepenească-n lumi imateriale.

Stârneai un vânt cu tonuri de furtună,

Predominant, adus la exaltare

De muta, implacabila chemare...

La baza scării, gânduri când se-adună,

Privirea ta căzu, inoportună :

La ce te-aştepţi ? Nimic nu-i nou sub soare!

(Din vol. Confesiuni pentru două generații)